د افغانستان د کرکټ د ملي لوبډلې پرله پسې پنځمه بریا 
د افغانستان د کرکټ ملي لوبډلې نن نیپال ته هم ماتې ورکړه او پدې سره پخپل ګروپ کې لومړي مقام ته ورسید او د ۲۰۱۴ د شلو شلو اورنو نړیوال جام کې یې چانس نور هم زیات شو.‌
د افغانستان د کرکټ ملي لوبډلې نن په یوې په زړه پورې لوبې کې د نیپال لوبډلې ته یوازې د یوه لوبغاړي په سوځیدو سره ماتې ورکړه او پخپل ګروپ کې یې لومړی مقام خپل کړ.‌ لوبه د باران له وجې د شلو شلو اورونو پر ځای یوازې ۷ اورونو ته لنډه شوه او پچه افغانستان وګټله خو د بیټنګ کولو لومړی نوبت یې سیالې لوبډلې ته ورکړ. د نیپال لوبډلې د دریو لوبغاړو په سوځیدو سره افغانستان ته د ۷۴ منډو هدف وټاکه چې افغانستان ورته یوازې د یوه لوبغاړي تر سوځیدو وروسته ورپوره کړ او څلور توپه پاتې هم شول.‌ د توپ وهنې یا بیټنګ په برخې کې تر ټولو غوره لوبه محمد شهزاد وکړه. هغه ۴۳ منډې جوړې کړې او د لوبې تر پایه ونه سوځید او په همدې خاطر ددې سیالۍ تر ټولو د غوره لوبغاړي جایزه یې هم وګټله. په توپ اچونې یا بالینګ کې بیا میرویس اشرف د نیپال دوه او شاپور ځدران یو لوبغاړی وسوځاوه‌ افغانستان د دې لوبې په ګټلو سره په (B) ګروپ کې اوس لومړی مقام لري او وروستۍ لوبه به یې د کینا سره وي. که چیرته افغانستان دا لوبه هم وګټي نو د شلو شلو اورنو نړیوال جام ته چې په ۲۰۱۴ کال کې په بنګلادیش کې کیږي، لار پیدا کوي. د کینیا سره د افغانستان لوبه د همدې میاشتې په ۲۴ مه کیږي چې تازه معلومات به یې ستاسو زمونږ په ویب پاڼې او د فیس بوک په پاڼۍ کې وګورئ او واورئ.‌ د نمرو په جدول کې افغانستان ۱. ۱۱۳ پواینټه لري خو کینیا به ۲. ۳۸۵ پواینټه لري نو په همدې خاطر د کینیا نه د لوبې ګټل ډیر اهمیت لري. عاشق الله رحیمزوی د ۲۰۰۹ میلادي کال راپدیخوا د امریکا غږ د افغانستان د څانګې سره د راډیو، ویب پاڼې او تخنیک په برخې کښې همکاري کوي. نوموړی د خبرو اترو د خپرونې تر څنګ د ځوانانو د اوونیزې خپرونې کوربه هم دی.